Prahanrottakoira

**Prahanrottakoira** () on tšekkiläinen koirarotu. Se on kääpiökoira, jota nähdään harvoin kotimaansa ulkopuolella. Vuonna 2019 FCI päätti hyväksyä sen viralliseksi roduksi.

Rotu ei ihan yltänyt vuonna 2025 sadan suosituimman koirarodun joukkoon Suomessa. Vuosina 2020–2025 Suomessa syntyi joka vuosi vajaa sata prahanrottakoiraa.

## Ulkonäkö
Kallo on pyöristynyt ja otsapenger selvästi erottuva. Silmät ovat pyöreät, keskikokoiset ja tummat (sävyltään karvapeitteen väriin soveltuvat). Korvat ovat pystyt, kolmiomaiset ja asennoltaan hieman sivulle viistot. Säkäkorkeus vaihtelee 21–23 cm välillä; 1 cm poikkeus suuntaan tai toiseen sallitaan. Ihannepaino on 2,6 kg.

Rodusta on kaksi eri muunnosta: lyhytkarvainen ja pitkäkarvainen. Ensiksi mainitun karvapeite on lyhyttä ja kiiltävää, jälkimmäisellä vastaavasti on hapsut korvissa, raajoissa ja hännässä.

Yleisin väritys on musta punaruskein merkein eli black&tan, joka on myös rodun alkuperäinen väri kuten myös keltainen väri, jota kuitenkin esiintyy paljon vähemmän. Muita värejä: ruskea punaruskein merkein eli brown&tan, sininen merkein eli blue&tan, violetti merkein eli lilac&tan, keltainen, punainen ja sekä merle jossa erikseen vielä sininen- eli bluemerle ja ruskea- eli brownmerle.


Kuva:PK 9.JPG|black & tan
Kuva:PK Lahti CACIB 2014.JPG|brown & tan
Kuva:Prague Ratter merle.jpg|blue merle & tan


## Luonne ja käyttäytyminen

Prahanrottakoira on erittäin aktiivinen, valpas ja eloisa. Se on vieraita kohtaan varautunut, mutta aina perhettään kohtaan rakastava. Vaikka rodun edustajat ovat pieniä, ne nauttivat kuitenkin erilaisista harrastuksista.

## Alkuperä

Prahanrottakoiraa pidettiin kuninkaallisten palatsien koristeena keskiajalla. Myöhemmin maallikot käyttivät sitä rotanpyydystäjänä. Prahanrottakoiran suosio perustui sen kykyyn pyydystää mustarottia, jotka likasivat linnojen ja luostarien viljavarastot ja asumusten ruokakomerot. Tämä koira oli tarpeeksi nopea, rohkea ja pieni saadakseen rotat koloistaan. Rodun jalostus aloitettiin menestyksekkäästi uudelleen vuonna 1980 ja siitä on jälleen tullut suosittu seurakoira.

## Terveys
Prahanrottakoiran merkittävimmät terveysongelmat ovat parodontiitti ja muut hampaistoon liittyvät ongelmat, patellaluksaatio, muutamat silmäsairaudet ja syringomyelia.

Johtuen prahanrottakoiran pienestä koosta on rodulla alttius parodontiittiin eli hampaiden kiinnityskudoksen tulehdukselliseen sairauteen. Sairautta voi jonkun verran ennaltaehkäistä hampaiden harjaamisella. Rodun edustajille on tyypillistä, että maitokulmahampaat eivät irtoa itsestään. Myös hammaspuutoksia esiintyy.

Eriasteista patellaluksaatiota esiintyy noin 23 %:lla rodun edustajista, kun tarkastellaan vuosina 2015–2025 tutkittuja prahanrottakoiria. Patellaluksaatio saattaa vaatia leikkaushoitoa.  

Erilaisista silmäsairauksista rodulla esiintyy ylimääräisiä ripsiä (distichiasis) ja kaihia.

Hyvin pienikokoisilla koirilla on alttius chiari-epämuodostumalle sekä syringomyelialle. Chiari-epäuodostuma tarkoittaa kallon ja aivojen rakenteellista poikkeavuutta, jossa kallon takaosa on liian pieni tai muodoltaan poikkeava. Tämä aiheuttaa pikkuaivojen painumista kallonpohjan aukon läpi kohti selkäydintä. Tämä voi häiritä aivo-selkäydinnesteen normaalia kiertoa. Syringomyelia on tila, jossa selkäytimen sisään kehittyy nesteen täyttämiä onteloita. Näiden synty liittyy usein chiari-epämuodostumaan, koska aivo-selkäydinnesteen virtaus estyy tai hidastuu, jolloin selkäytimeen muodostuu paineen seurauksena onteloita. Myös joillain prahanrottakoirilla on tavattu syringomyeliaa.

## Katso myös
*Englanninkääpiöterrieri
*Kääpiöpinseri
*Venäjäntoy

## Lähteet

* KoiraNet-jalostustietojärjestelmä
* Suomen Prahanrottakoirat ry

### Viitteet

## Aiheesta muualla

* prazsky-krysarik.cz
* Prazsky Krysarik club of Sweden
* prazsky-krysarik page 
* Prazsky krysarik Rotumääritelmä
* Prague Ratters  (tšekki, englanti)
* http://www.Prazsky-Krysarik.dk